Nóg ŉ plaasaanval in LimpopoFoto: Reint Dykema Polisiebeamptes en boere van die omgewing was Donderdag laataand steeds op die spoor van twee aanvallers wat op ŉ plaas in die Roedtan-omgewing in Limpopo toegeslaan het. Lt.kol. Moatshe Ngoepe, woordvoerder van die polisie, het laat Donderdag gesê voorlopige inligting dui daarop dat ŉ 35-jarige man deur twee aanvallers oorval is toe hy by die plaas aangekom het. Een van die aanvallers was met ŉ mes gewapen en die ander met ŉ vuurwapen. “Die verdagtes het die man met tou vasgemaak en in die huis ingekom. Die slagoffer kon daarin slaag om homself los te wikkel en het terugbaklei en hy is verskeie kere met ŉ skerp voorwerp gesteek. Hy is na ŉ hospitaal gehaas,” het Ngoepe gesê. Dit is nie duidelik hoe ernstig die man beseer is nie. Lede van die polisie, beamptes van Heritage Protection Group (HPG) en plaaslike boere het die spoor van die verdagtes gevolg in ŉ poging om hulle vas te trek. Dié aanval kom net ŉ dag nadat Jasper von Kleist (57), ŉ voorman op ŉ plaas in die Tom Burke-omgewing, noord van Lephalale (Ellisras), Woensdagaand doodgeskiet is. Von Kleist se vriendin, Sonja Joubert (55), is tydens die aanval in haar arm gewond, terwyl die plaaseienaar, Nico Solomon, se 34-jarige seun, Charlie, ook tydens die aanval gewond is.